মাধ্যমিকের গণ্ডি টপকানোর পরে স্কুল-কলেজের সঙ্গে আর কোনও সম্পর্ক নেই। স্থানীয় প্রোমোটারের হাত ধরে প্রথমে পানশালায় বাউন্সারের চাকরি। তার কিছুদিনের মধ্যেই কেষ্টপুর-বাগুইআটি এলাকায় তোলাবাজি চক্রের অন্যতম সদস্য হয়ে ওঠে সুরজিৎ আমিন ওরফে ছোট্টু। বছর তিরিশের এই যুবকের বিরুদ্ধে অভিযোগ, কেষ্টপুর-বাগুইআটি এলাকায় নির্মীয়মাণ অঞ্চল থেকে তোলা আদায়ে সে সিদ্ধহস্ত। 
তোলাবাজি সাম্রাজ্যে ছোট্টুর উত্থানের প্রসঙ্গ উঠলেই যার নাম শোনা যায় সে হল নিউটাউন থানার চণ্ডীবেড়িয়ার বাসিন্দা সঞ্জয় রায় ওরফে বুড়ো। প্রোমোটারি ব্যবসার পাশাপাশি সঞ্জয়ের সিন্ডিকেটের কারবার ছিল। এলাকাবাসীদের একাংশের দাবি, তৃণমূলের ‘ছত্রছায়ায়’ সিন্ডিকেট ব্যবসায় সঞ্জয়ের দাপট ছিল প্রশ্নাতীত। বিভিন্ন জায়গায় পরিচিতির সুবাদে ছোট্টুকে একটি পানশালায় বাউন্সারের চাকরি জোগাড় করে দেয় বুড়োই। কিন্তু মাসমাইনের চাকরি বেশিদিন সহ্য হয়নি। কিছুদিন পর ছোট্টু সেই চাকরি ছেড়ে দেয়। ততদিনে বুড়োর সঙ্গে জুটি বেঁধে এলাকায় তোলাসাম্রাজ্য বিস্তার করে ফেলেছে সাধন সরকার এবং খটাস বুড়ো ওরফে উজ্বল বিশ্বাস। বাউন্সারের চাকরি ছেড়ে তাদের দলেই ভিড়ে যায় ছোট্টু। ২০১৩ সালের পর তোলাবাজি দলের মাথা সাধন-খটাসের কাছের লোক হয়ে ওঠে সে। 
প্রকাশ্যে ছোট্টুকে অবশ্য খুব একটা দেখা যেত না। কিন্তু ওই তোলাবাজি সাম্রাজ্যের কর্মপদ্ধতি সম্পর্কে ওয়াকিবহাল মহলের একাংশের দাবি, তোলা কীভাবে আদায় করা হবে সেই সংক্রান্ত যাবতীয় পরিকল্পনার পিছনে ছোট্টুর মস্তিষ্ক কাজ করত। তার উপরেই সিন্ডিকেট ব্যবসা পরিচালনার দায়িত্ব অর্পণ করেছিল সাধন, সঞ্জয় এবং খটাস বুড়ো। 
চলতি বছরের ২৫ ফেব্রুয়ারি জগৎপুর বাজারের কাছে সঞ্জয় ওরফে বুড়োকে কুপিয়ে খুন করা হয়। সূত্রের খবর, খুন হওয়ার আগে টাকার বখরা নিয়ে সাধন-খটাসের সঙ্গে গণ্ডগোল হয়েছিল বুড়োর। তখন থেকেই তার সঙ্গে দূরত্ব তৈরি হয় সাধন-খটাসের। এই পর্বে বুড়োর শিবির ত্যাগ করে ছোট্টুও। এরই মধ্যে সঞ্জয়ের খুনের মামলায় নাম জড়ায় একসময় তারই সহযোগী বিশ্বজিৎ বিশ্বাস ওরফে বাবাইয়ের। এলাকায় বাবাইয়ের প্রভাব কমতে শুরু করলে শূন্যস্থান ভরাট করে সাধন। সূত্রের খবর, সাধনের ছত্রছায়ায় তোলাসাম্রাজ্যের অন্যতম গুরুত্বপূর্ণ চরিত্র হয়ে ওঠে ছোট্টু। 
পুলিশ সূত্রের খবর, বিধাননগর সিটি পুলিশের কাছে ছোট্টুর বিরুদ্ধে একাধিক তোলাবাজি সংক্রান্ত অভিযোগ রয়েছে। যদিও এখনও তাকে গ্রেফতার করেনি পুলিশ। স্থানীয় সূত্রের খবর, তোলাবাজি দমনে মুখ্যমন্ত্রী মমতা বন্দ্যোপাধ্যায়ের কড়া মনোভাব নেওয়ার পরে পুলিশের হাতে ধরা পড়ার ভয়ে আপাতত এলাকাছাড়া ছোট্টু।